b'\n_START_ARTICLE_\nMiddelindoariske spr\xc3\xa5k\n_START_PARAGRAPH_\nMiddelindoariske spr\xc3\xa5k eller middelindiske spr\xc3\xa5k omfatter de tidligere middelalderske dialekter av de indoariske spr\xc3\xa5k, etterkommere av gamle indoariske dialekter som sanskrit, og forgjengerne til senmiddelalderske spr\xc3\xa5k som apabhra\xe1\xb9\x83\xc5\x9ba og abahatta. De middelindoariske spr\xc3\xa5kene utviklet seg til moderne indoariske spr\xc3\xa5k, deriblant hindustani, oriya, bengali og panjabi._NEWLINE_Noen ganger er disse spr\xc3\xa5kene klassifisert som avarter av prakrit, deriblant av lingvister som Shapiro. Prakrita betyr \xc2\xabnaturlig\xc2\xbb eller dagligtale, i motsetning til sanskrit, et navn avledet av ordet sa\xe1\xb9\x83sk\xe1\xb9\x9btam, som betyr \xc2\xabordnet\xc2\xbb, \xc2\xabpolert\xc2\xbb eller \xc2\xabraffinert\xc2\xbb. Andre spr\xc3\xa5kforskere legger vekt p\xc3\xa5 at disse spr\xc3\xa5kene utviklet seg langs en uavhengig linje, ofte adskilt fra sanskrit gjennom sosiale og geografiske avstander.'